lietuvos respublikos krašto apsaugos

ministras

ĮSAKYMAS

DĖL INFORMACIJOS APIE TEISĖS PAŽEIDIMUS TEIKIMO IR ADMINISTRAVIMO KRAŠTO APSAUGOS SISTEMOJE IR PRANEŠĖJŲ APSAUGOS ĮGYVENDINIMO KRAŠTO APSAUGOS SISTEMOJE TVARKOS APRAŠŲ PATVIRTINIMO

2023 m. sausio 2 d. Nr. V-2

Vilnius

Vadovaudamasis Lietuvos Respublikos korupcijos prevencijos įstatymo 21 ir 24 straipsniais, Lietuvos Respublikos pranešėjų apsaugos įstatymo 16 straipsniu, Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašo, patvirtinto Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“, 3 ir 4 punktais:

1.	Tvirtinu pridedamus:

1.1.	Informacijos apie teisės pažeidimus teikimo ir administravimo krašto apsaugos sistemoje tvarkos aprašą;

1.2.	Pranešėjų apsaugos įgyvendinimo krašto apsaugos sistemoje tvarkos aprašą.

2.	Nurodau Krašto apsaugos ministerijos Strateginės komunikacijos ir viešųjų ryšių departamentui ir Informacinių technologijų tarnybai prie Krašto apsaugos ministerijos atnaujinti krašto apsaugos sistemos vidinį informacijos apie pažeidimus teikimo kanalą ir užtikrinti šio kanalo funkcionavimą.

3.	Pripažįstu netekusiu galios Lietuvos Respublikos krašto apsaugos ministro 2019 m. balandžio 18 d. įsakymą Nr. V-383 „Dėl Informacijos apie pažeidimus teikimo ir tvarkymo Lietuvos Respublikos krašto apsaugos sistemoje tvarkos aprašo“.

Krašto apsaugos ministras	Arvydas Anušauskas

PATVIRTINTA

Lietuvos Respublikos

krašto apsaugos ministro

2023 m. sausio 2 d.

įsakymu Nr. V-2

INFORMACIJOS APIE TEISĖS PAŽEIDIMUS TEIKIMO IR ADMINISTRAVIMO KRAŠTO APSAUGOS SISTEMOJE TVARKOS APRAŠAS

I SKYRIUS

BENDROSIOS NUOSTATOS

1. Informacijos apie teisės pažeidimus teikimo ir administravimo krašto apsaugos sistemoje tvarkos aprašas (toliau – Aprašas) reglamentuoja informacijos apie teisės pažeidimus teikimą, šios informacijos administravimą ir konfidencialumo užtikrinimą.

2. Apraše vartojamos sąvokos:

2.1. Korupcinio pobūdžio teisės pažeidimas – drausmės pažeidimas, darbo pareigų pažeidimas ar tarnybinis nusižengimas, padarytas krašto apsaugos sistemos (toliau – KAS) darbuotojo, dirbančio pagal darbo sutartį, valstybės tarnautojo ar kario (toliau – KAS tarnautojas), piktnaudžiaujant įgaliojimais ir tiesiogiai ar netiesiogiai siekiant naudos sau ar kitam asmeniui, taip pat korupcinio pobūdžio nusikalstama veika.

2.2. Kitas teisės pažeidimas – bet koks kitas ne korupcinio pobūdžio KAS tarnautojo padarytas drausmės pažeidimas, darbo pareigų pažeidimas ar tarnybinis nusižengimas, taip pat nusikalstama veika.

2.3. Kitos Apraše vartojamos sąvokos suprantamos taip, kaip apibrėžtos 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas (ES) 2016/679), Lietuvos Respublikos krašto apsaugos sistemos organizavimo ir karo tarnybos įstatyme, Lietuvos Respublikos korupcijos prevencijos įstatyme, Lietuvos Respublikos pranešėjų apsaugos įstatyme, Lietuvos Respublikos valstybės informacinių išteklių valdymo įstatyme ir Karo tarnybos statute, patvirtintame Lietuvos Respublikos krašto apsaugos ministro 2008 m. vasario 29 d. įsakymu Nr. V-163 „Dėl Karo tarnybos statuto patvirtinimo“.

3. Aprašas netaikomas skundams dėl karo tarnybos ginčų, kurie priimami ir nagrinėjami Lietuvos kariuomenės drausmės statute nustatyta tvarka, taip pat asmenų skundams, kurie nagrinėjami taikant administracines procedūras, nustatytas Lietuvos Respublikos viešojo administravimo įstatyme, ir prašymams, kurie priimami ir nagrinėjami Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių, patvirtintų Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklių ir prašymo, skundo ar kito kreipimosi priėmimo faktą patvirtinančio dokumento formos patvirtinimo“, nustatyta tvarka.

II SKYRIUS

INFORMACIJOS APIE TEISĖS PAŽEIDIMUS TEIKIMO BŪDAI

4. Informaciją apie galimus teisės pažeidimus galima pateikti šiais būdais:

4.1. pateikiant pranešimą apie galimą korupcinio pobūdžio pažeidimą:

4.1.1. elektroninio pašto adresu pranesk@kam.lt;

4.1.2. raštu Krašto apsaugos ministerijos Korupcijos prevencijos ir tyrimų skyriui (toliau – Korupcijos prevencijos ir tyrimų skyrius);

4.1.3. pateikiant informaciją tiesiogiai atvykus į Korupcijos prevencijos ir tyrimų skyrių, adresu: Totorių g. 25, Vilnius;

4.2. pateikiant pranešimą apie galimą kitą teisės pažeidimą:

4.2.1. elektroninio pašto adresu karstalinija@kam.lt;

4.2.2. raštu Krašto apsaugos ministerijos Generalinei inspekcijai (toliau – Generalinė inspekcija);

4.2.3. pateikiant informaciją tiesiogiai atvykus į Generalinę inspekciją adresu: Totorių g. 25, Vilnius.

5. Apie elektroniniu paštu pateiktos informacijos apie galimus teisės pažeidimus gavimą pranešėjas informuojamas automatiniu atsakymu.

6. Informaciją apie galimus teisės pažeidimus teikiantis asmuo nurodo:

6.1. pažeidimo aplinkybes (koks pažeidimas, kada ir kokiu būdu padarytas, daroma ar rengiamasi jį daryti ir pan.);

6.2. KAS tarnautojo, apie kurį teikiama informacija, asmens duomenis (vardą, pavardę, pareigas, taip pat kitus Aprašo 16 punkte nurodytus duomenis), jei informaciją teikiančiam asmeniui šie duomenys žinomi, bei kitą svarbią informaciją, padėsiančią identifikuoti pažeidimą galbūt padariusį KAS tarnautoją;

6.3. jei įmanoma, pranešimą teikiantis asmuo pateikia bet kokius turimus dokumentus, duomenis ar kitą informaciją, atskleidžiančią galimo pažeidimo požymius.

7. Informacija apie galimus korupcinio pobūdžio teisės pažeidimus gali būti pateikta anonimiškai, t. y. pranešimą teikiančiam asmeniui nebūtina nurodyti savo vardo, pavardės, kitų savo asmens duomenų.

8. Tais atvejais, kai informacija apie galimus korupcinio pobūdžio teisės pažeidimus pateikta anonimiškai, informacija apie pranešimo apie galimą korupcinio pobūdžio teisės pažeidimo nagrinėjimą pranešėjui neteikiama.

III SKYRIUS

INFORMACIJOS APIE TEISĖS PAŽEIDIMUS ADMINISTRAVIMAS

9. Informaciją apie galimus teisės pažeidimus administruoja ir ją nagrinėja:

9.1. apie korupcinio pobūdžio teisės pažeidimus – Korupcijos prevencijos ir tyrimų skyrius;

9.2. apie kitus teisės pažeidimus – Generalinė inspekcija.

10. Informacijos apie galimus korupcinio pobūdžio teisės pažeidimus administravimas Korupcijos prevencijos ir tyrimų skyriuje vykdomas tokia tvarka:

10.1. Elektroninio pašto adresu pranesk@kam.lt gauta informacija yra tikrinama kiekvieną darbo dieną darbo valandomis, o kitu laiku gauti pranešimai – artimiausią darbo dieną. Už elektroniniu paštu gautos informacijos patikrinimą Korupcijos prevencijos ir tyrimų skyriuje atsakingas Korupcijos prevencijos ir tyrimų skyriaus viršininko paskirtas asmuo, kuris gautą informaciją apie galimą korupcinio pobūdžio teisės pažeidimą registruoja KAS dokumentų valdymo informacinėje sistemoje (toliau – DokVIS).

10.2. Informacija apie galimą korupcinio pobūdžio teisės pažeidimą, gauta kitu elektroninio pašto adresu, nei nurodyta Aprašo 10.1 papunktyje, neregistruojama ir nedelsiant persiunčiama Aprašo 10.1 papunktyje nurodytu elektroninio pašto adresu. Kai tokia informacija persiunčiama, jos gavėjas privalo nedelsdamas ją ištrinti iš elektroninio pašto.

10.3. Raštu gauta informacija apie galimą korupcinio pobūdžio teisės pažeidimą turi būti perduodama Korupcijos prevencijos ir tyrimo skyriaus atsakingam asmeniui, kuris gautą raštą registruoja DokVIS.

10.4. Ne vėliau kaip kitą darbo dieną nuo informacijos apie galimą korupcinio pobūdžio teisės pažeidimą registravimo dienos atsakingas Korupcijos prevencijos ir tyrimo skyriaus asmuo visą gautą informaciją apie galimą pažeidimą pateikia Korupcijos prevencijos ir tyrimų skyriaus viršininkui.

10.5. Asmeniui tiesiogiai atvykus į Korupcijos prevencijos ir tyrimų skyrių ir žodžiu pateikus informaciją apie galimą korupcinio pobūdžio teisės pažeidimą, atsakingas Korupcijos prevencijos ir tyrimų skyriaus asmuo surašo laisvos formos pranešimą ir duoda pasirašyti šią informaciją pateikusiam asmeniui. Pranešimas adresuojamas Korupcijos prevencijos ir tyrimų skyriui ir yra registruojamas DokVIS.

10.6. Gavęs informaciją apie galimą korupcinio pobūdžio teisės pažeidimą, Korupcijos prevencijos ir tyrimų skyrius atlieka gautos informacijos aplinkybių tyrimą (toliau – Aplinkybių tyrimas).

10.7. Aplinkybių tyrimą Korupcijos prevencijos ir tyrimų skyriaus viršininko pavedimu atlieka Korupcijos prevencijos ir tyrimų skyriaus darbuotojai arba, kai Aplinkybių tyrimui atlikti reikalingi papildomos kompetencijos ir specialiųjų žinių turintys asmenys, – krašto apsaugos ministro įsakymu sudaryta komisija.

10.8. Pavedime ar krašto apsaugos ministro įsakyme nustatomas Aplinkybių tyrimo atlikimo terminas, kuris negali būti ilgesnis nei 20 darbo dienų. Išimtiniais atvejais, atsižvelgdamas į informacijos sudėtingumą ir gavęs tyrimą atliekančio asmens ar komisijos motyvuotą prašymą, Aplinkybių tyrimo terminą nustatęs asmuo gali jį pratęsti 20 darbo dienų. Aplinkybių tyrimo terminas, įskaitant pratęsimus, negali būti ilgesnis kaip 3 mėn.

10.9. Atlikus Aplinkybių tyrimą surašoma Aplinkybių tyrimo išvada, kurioje išdėstomos ištirtos aplinkybės ir nurodoma, ar informacija dėl galimai padaryto korupcinio pobūdžio teisės pažeidimo buvo patvirtinta, taip pat gali būti pateikiami pasiūlymai ir (ar) rekomendacijos, padėsiančios užtikrinti tokių pažeidimų prevenciją ar pašalinti aplinkybes, dėl kurių galėjo būti padaryti pažeidimai.

10.10. Kai informacija apie korupcinio pobūdžio ar kitą teisės pažeidimą nepatvirtinama, Aplinkybių tyrimo išvada pateikiama Korupcijos prevencijos ir tyrimų skyriaus viršininkui. Nustačius, kad galėjo būti padarytas korupcinio pobūdžio ar kitas teisės pažeidimas, Aplinkybių tyrimo išvada pateikiama krašto apsaugos ministrui, kuris sprendžia dėl pateiktų pasiūlymų ir (ar) rekomendacijų įgyvendinimo ir tarnybinės (drausminės) atsakomybės už galimai padarytus pažeidimus tyrimo procedūros pradėjimo.

10.11. Krašto apsaugos ministras, nusprendęs pradėti tarnybinės (drausminės) atsakomybės tyrimo procedūrą dėl karių padarytų drausmės pažeidimų, ją paveda atlikti Generalinės inspekcijos generaliniam inspektoriui arba KAS institucijos ar padalinio, kurioje asmuo, galimai padaręs teisės pažeidimą, dirba ar tarnauja, vadovui, turinčiam įgaliojimus priimti sprendimus dėl drausmės pažeidimo ar tarnybinio nusižengimo tyrimo procedūros pradėjimo, atsižvelgiant į nustatytą subjektą, galimai padariusį teisės pažeidimą:

10.11.1. jei pažeidimą galimai padarė karys – pažeidimo tyrimas atliekamas vadovaujantis Lietuvos kariuomenės drausmės statute nustatytais reikalavimais;

10.11.2. jei pažeidimą galimai padarė valstybės tarnautojas – pažeidimo tyrimas atliekamas vadovaujantis Lietuvos Respublikos valstybės tarnybos įstatyme nustatytais reikalavimais;

10.11.3. jei pažeidimą galimai padarė darbuotojas, dirbantis pagal darbo sutartį, – pažeidimo tyrimas atliekamas vadovaujantis Lietuvos Respublikos darbo kodekse nustatytais reikalavimais.

10.12. Apie tarnybinės (drausminės) atsakomybės tyrimo rezultatus per 5 darbo dienas informuojamas Korupcijos prevencijos ir tyrimų skyrius. Šiam skyriui taip pat yra pateikiama informacija apie Aplinkybių tyrimo išvadoje pateiktų pasiūlymų ir (ar) rekomendacijų įgyvendinimą.

10.13. Pranešimas, kurio informacija nesusijusi su korupcinio pobūdžio teisės pažeidimu, tačiau galimai turi kito teisės pažeidimo požymių, Korupcijos prevencijos ir tyrimų skyriaus viršininko sprendimu gali būti perduodamas nagrinėti šio Aprašo 10.11 papunktyje nurodytiems subjektams arba kitoms pažeidimus tiriančioms kompetentingoms institucijoms. Pranešimas, kurio informacija nesusijusi su korupcinio pobūdžio teisės pažeidimu, tačiau galimai turi kito teisės pažeidimo požymių, Generalinei inspekcijai gali būti perduodamas nagrinėti tik krašto apsaugos ministro sprendimu.

10.14. Pranešimas apie galimą nusikalstamą veiką perduodamas nagrinėti ikiteisminio tyrimo institucijoms.

10.15. Pranešimas, kuriame yra informacijos, pateiktos pagal Pranešėjų apsaugos įstatymo nuostatas, nagrinėjamas vadovaujantis krašto apsaugos ministro nustatyta tvarka, reglamentuojančia pranešėjų apsaugos įgyvendinimo krašto apsaugos sistemoje tvarką.

10.16. Korupcijos prevencijos ir tyrimų skyriuje priėmus sprendimą nenagrinėti informacijos apie galimą korupcinio pobūdžio teisės pažeidimą ar ją perduoti tirti Aprašo 10.13–10.15 papunkčiuose nurodytiems subjektams, apie tai informuojamas asmuo, pateikęs informaciją apie galimą korupcinio pobūdžio teisės pažeidimą, išskyrus šio Aprašo 8 punkte numatytą išimtį. Asmuo, nesutikdamas su Korupcijos prevencijos ir tyrimų skyriaus sprendimu, priimtu dėl jo pateiktos informacijos apie galimą korupcinio pobūdžio teisės pažeidimą, turi teisę apskųsti šį sprendimą krašto apsaugos ministrui per 10 darbo dienų nuo pranešimo apie priimtą sprendimą gavimo dienos. Krašto apsaugos ministras sprendimą dėl skundžiamo Korupcijos prevencijos ir tyrimų skyriaus sprendimo priima Viešojo administravimo įstatymo nustatyta tvarka.

11. Informacijos apie galimus kitus teisės pažeidimus administravimas Generalinėje inspekcijoje vykdomas tokia tvarka:

11.1. Elektroninio pašto adresu karstalinija@kam.lt gauta informacija yra tikrinama kiekvieną darbo dieną darbo valandomis, o kitu laiku gauti pranešimai – artimiausią darbo dieną. Už elektroniniu paštu gautos informacijos patikrinimą Generalinėje inspekcijoje atsakingas generalinio inspektoriaus paskirtas asmuo gautą informaciją apie pažeidimus registruoja DokVIS.

11.2. Asmeniui atvykus tiesiogiai į Generalinę inspekciją ir žodžiu pateikus informaciją apie galimą teisės pažeidimą, atsakingas Generalinės inspekcijos asmuo surašo laisvos formos pranešimą ir duoda pasirašyti šią informaciją pateikusiam asmeniui. Pranešimas adresuojamas generaliniam inspektoriui ir yra registruojamas DokVIS.

11.3. Raštu gauta informacija apie galimus kitus teisės pažeidimus turi būti perduodama atsakingam Generalinės inspekcijos asmeniui, kuris gautą raštą registruoja DokVIS.

11.4. Ne vėliau kaip kitą darbo dieną nuo informacijos apie galimą teisės pažeidimą registravimo dienos atsakingas Generalinės inspekcijos asmuo visą gautą informaciją apie galimą teisės pažeidimą pateikia generaliniam inspektoriui.

11.5. Nustatęs pažeidimo požymių, generalinis inspektorius informuoja pažeidimus galimai padariusių asmenų vadovus, turinčius įgaliojimus priimti sprendimus dėl drausmės pažeidimo ar tarnybinio nusižengimo tyrimo procedūros pradėjimo (toliau – sprendimus priimantys vadovai), arba informaciją apie pažeidimus perduoda tirti įgaliotai institucijai.

11.6. Sprendimus priimantys vadovai, išnagrinėję informaciją apie pažeidimą, per 5 darbo dienas informuoja asmenį, pateikusį informaciją apie teisės pažeidimą, ir Generalinę inspekciją apie sprendimą dėl informacijos apie pažeidimą.

11.7. Pranešimas, kuriame yra informacijos, susijusios su korupcinio pobūdžio teisės pažeidimu, perduodamas nagrinėti Korupcijos prevencijos ir tyrimų skyriui.

11.8. Pranešimas, kuriame yra informacijos apie nusikalstamą veiką, perduodamas nagrinėti ikiteisminio tyrimo institucijoms.

11.9. Pranešimas, kuriame yra informacijos, pateiktos pagal Pranešėjų apsaugos įstatymo nuostatas, nagrinėjamas vadovaujantis krašto apsaugos ministro nustatyta tvarka, reglamentuojančia pranešėjų apsaugos įgyvendinimo KAS tvarką.

11.10. Generalinėje inspekcijoje priėmus sprendimą nenagrinėti informacijos apie galimą kitą teisės pažeidimą ar ją perduoti tirti Aprašo 11.5 ir 11.7–11.9 papunkčiuose nurodytiems subjektams, apie tai informuojamas asmuo, pateikęs informaciją apie galimą kitą teisės pažeidimą, išskyrus šio Aprašo 8 punkte numatytą išimtį. Asmuo, nesutikdamas su sprendimu, priimtu dėl jo pateiktos informacijos apie galimą kitą teisės pažeidimą, turi teisę apskųsti šį sprendimą krašto apsaugos ministrui per 10 darbo dienų nuo pranešimo apie priimtą sprendimą gavimo dienos. Krašto apsaugos ministras sprendimą dėl skundžiamo sprendimo priima Viešojo administravimo įstatymo nustatyta tvarka.

12. Informacija apie teisės pažeidimą gali būti nenagrinėjama:

12.1. jei pakartotinai pateikiama informacija, kuri jau buvo išnagrinėta ir priimtas sprendimas tuo pačiu klausimu;

12.2. kai dėl šio teisės pažeidimo teismas jau yra priėmęs sprendimą;

12.3. jei informacija dėl šio teisės pažeidimo jau yra nagrinėjama;

12.4. kai informacijoje pateikti duomenys akivaizdžiai neatitinka tikrovės, informacija yra abstrakti, paremta informaciją pateikusio asmens bendro pobūdžio teiginiais ar asmenine nuomone, kurios neįmanoma patikrinti;

12.5. kai pranešimo tekstas yra neįskaitomas.

IV SKYRIUS

KONFIDENCIALUMO UŽTIKRINIMO PROCEDŪROS

13. Informacija apie teisės pažeidimus tvarkoma tik vykdant darbo ar tarnybos funkcijas, susijusias su informacijos apie teisės pažeidimus nagrinėjimu ir sprendimų dėl jos priėmimu, pranešimų nagrinėjimu ir sprendimų dėl jų priėmimu, ir ji neatskleidžiama tretiesiems asmenims, išskyrus teisės aktuose numatytus atvejus. Šios informacijos apsaugai netaikomas Lietuvos Respublikos valstybės ir tarnybos paslapčių įstatymas.

14. Informaciją apie teisės pažeidimus draudžiama kopijuoti, dauginti ar kitaip apdoroti, išskyrus atvejus, kai tai būtina tyrimui atlikti arba perduoti surinktą medžiagą ikiteisminio tyrimo institucijai ar kitai kompetentingai institucijai.

15. Asmens, pateikusio informaciją apie pažeidimą, duomenų ir kitos informacijos pateikimas ikiteisminio tyrimo ar kitoms pažeidimus tiriančioms kompetentingoms institucijoms, neatskleidžiant šių duomenų įstaigoje, nelaikomas konfidencialumo pažeidimu.

16. Įgyvendinant Aprašą, asmens, pateikusio informaciją apie teisės pažeidimus, asmens duomenys (vardas, pavardė, gimimo metai, ryšių duomenys (telefono numeris, elektroninio pašto adresas, gyvenamosios vietos adresas), karinis laipsnis (jei karys), pareigos ir parašas) ir asmens, galimai padariusio teisės pažeidimą, asmens duomenys (vardas, pavardė, ryšių duomenys (telefono numeris, elektroninio pašto adresas, gyvenamosios vietos adresas), karinis laipsnis (jei karys), pareigos, su pažeidimu susijusi informacija) tvarkomi Krašto apsaugos ministerijoje gaunamų prašymų, skundų, pranešimų administravimo ir nagrinėjimo tikslu, vadovaujantis Reglamentu (ES) 2016/679 ir Lietuvos Respublikos asmens duomenų teisinės apsaugos įstatymu.

17. Duomenų subjektų teisės Krašto apsaugos ministerijoje įgyvendinamos vadovaujantis Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklėmis, patvirtintomis Lietuvos Respublikos krašto apsaugos ministro 2015 m. gruodžio 3 d. įsakymu Nr. V-1253 „Dėl Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklių patvirtinimo“, daugiau informacijos apie asmens duomenų tvarkymą krašto apsaugos sistemoje pateikiama šiose taisyklėse ir Krašto apsaugos ministerijos interneto svetainėje www.kam.lt, skiltyje „Asmens duomenų apsauga“.

V SKYRIUS

BAIGIAMOSIOS NUOSTATOS

18. Dokumentai (ir juose esantys asmens duomenys), kuriuose pateikiama informacija apie pažeidimus, susiję su šio Aprašo nuostatų įgyvendinimu, saugomi Lietuvos vyriausiojo archyvaro nustatyta tvarka ir terminais pagal krašto apsaugos ministro arba jo įgalioto asmens patvirtintą dokumentacijos planą.

19. Techninėmis ir elektroninėmis priemonėmis pateiktos informacijos apie pažeidimus apsauga užtikrinama laikantis Krašto apsaugos sistemos darbo ir tarnybinių stočių ir duomenų perdavimo tinklo administravimo tvarkos apraše, patvirtintame Lietuvos Respublikos krašto apsaugos ministro 2002 m. balandžio 2 d. įsakymu Nr. V-474 „Dėl Krašto apsaugos sistemos darbo ir tarnybinių stočių ir duomenų perdavimo tinklo administravimo tvarkos aprašo patvirtinimo“, nustatytų darbo, tarnybinių stočių ir duomenų perdavimo tinklo administravimo reikalavimų, taip pat Krašto apsaugos sistemos elektroninio pašto administravimo ir kontrolės tvarkos, patvirtintos Lietuvos Respublikos krašto apsaugos ministro 2003 m. birželio 3 d. įsakymu Nr. V-593 „Dėl Krašto apsaugos sistemos elektroninio pašto administravimo ir kontrolės tvarkos“, nustatytų elektroninio pašto administravimo reikalavimų.

PATVIRTINTA

Lietuvos Respublikos

krašto apsaugos ministro

2023 m. sausio 2 d.

įsakymu Nr. V-2

PRANEŠĖJŲ APSAUGOS ĮGYVENDINIMO KRAŠTO APSAUGOS SISTEMOJE TVARKOS APRAŠAS

I Skyrius

BENDROSIOS NUOSTATOS

1. Pranešėjų apsaugos įgyvendinimo krašto apsaugos sistemoje (toliau – KAS) tvarkos aprašas (toliau – Aprašas) nustato informacijos teikimo apie KAS galimai rengiamus, padarytus ar daromus pažeidimus, informacijos apie pažeidimus priėmimo KAS veikiančiu vidiniu informacijos apie pažeidimus teikimo kanalu pranesk@kam.lt (toliau – vidinis kanalas), jos vertinimo ir sprendimų priėmimo tvarką.

2. Informacijos apie pažeidimus teikimo pagrindai, aplinkybės, kurioms esant gali būti teikiama informacija apie pažeidimus, nustatyti Lietuvos Respublikos pranešėjų apsaugos įstatyme ir Lietuvos Respublikos Vyriausybės 2018 m. lapkričio 14 d. nutarime Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ (toliau – Vyriausybės nutarimas).

3. Lietuvos Respublikos krašto apsaugos ministerijoje (toliau – Ministerija) vidiniu kanalu gauta informacija apie pažeidimus priimama, registruojama, nagrinėjama, persiunčiama kompetentingoms institucijoms ir asmenų, teikiančių informaciją apie pažeidimą, apsaugos priemonės užtikrinamos vadovaujantis Pranešėjų apsaugos įstatymu, kitais teisės aktais ir šiuo Aprašu. Kitose krašto apsaugos sistemos institucijose vidiniai kanalai nesteigiami.

4. Apraše vartojamos sąvokos suprantamos taip, kaip jos apibrėžtos Pranešėjų apsaugos įstatyme ir kituose teisės aktuose, reglamentuojančiuose pranešėjų apsaugos reikalavimus.

5. Kompetentingas subjektas privalo užtikrinti asmens, kuris vidiniu kanalu pateikia informaciją apie pažeidimą KAS, ir kurį su KAS sieja ar siejo tarnybos ar darbo santykiai arba sutartiniai santykiai (konsultavimo, rangos, stažuotės, praktikos, savanoriškos veiklos ir pan.) arba įdarbinimo ar kiti ikisutartiniai santykiai, taip pat savarankiškai dirbančio asmens statusą turinčio asmens (toliau – asmuo, teikiantis informaciją apie pažeidimą), ir jo teikiamos informacijos konfidencialumą, išskyrus įstatymuose nustatytus atvejus.

II SKYRIUS

INFORMACIJOS APIE PAŽEIDIMUS TEIKIMAS

6. Asmuo, teikiantis informaciją apie pažeidimą KAS, gali ją tiesiogiai pateikti užpildydamas Pranešimo apie pažeidimą formą, patvirtintą Vyriausybės nutarimu patvirtinto Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašo priedu (Aprašo 1 priedas) arba laisva forma, tačiau nurodydamas, kad ši informacija teikiama vadovaujantis Pranešėjų apsaugos įstatymu.

7. Informaciją apie pažeidimą teikiantis asmuo nurodo:

7.1. kas, kada, kokiu būdu ir kokį pažeidimą rengiasi daryti, daro ar padarė ir pan.;

7.2. sužinojimo apie pažeidimą datą ir aplinkybes;

7.3. savo vardą, pavardę, asmens kodą (gimimo datą, jeigu asmens kodo neturi), ryšių ir kitus duomenis, numatytus Aprašo 27 punkte ir 1 priede;

7.4. jei įmanoma, pateikia bet kokius turimus dokumentus, duomenis ar informaciją, atskleidžiančią galimo pažeidimo požymius.

8. Asmuo, teikiantis informaciją apie pažeidimą vidiniu kanalu, neprivalo būti visiškai įsitikinęs apie pranešamų faktų tikrumą, jam nekyla pareiga vertinti, ar pažeidimas, apie kurį praneša, atitinka nusikalstamų veikų ar kitų teisės pažeidimų, kaip jie apibrėžti teisės aktuose, požymius.

9. Asmuo, teikiantis informaciją apie pažeidimą, ją gali pateikti vienu iš šių būdų:

9.1. asmuo informaciją apie pažeidimą gali pateikti per vidinį kanalą.

9.2. tiesiogiai atvykęs į Ministerijos Korupcijos prevencijos ir tyrimų skyrių (toliau – Korupcijos prevencijos skyrius).

9.3. kompetentingai institucijai (Lietuvos Respublikos prokuratūrai) tiesiogiai kai yra bent viena iš šių aplinkybių:

9.3.1. pažeidimas turi esminę reikšmę viešajam interesui;

9.3.2. būtina kuo skubiau užkirsti kelią pažeidimui ar jį nutraukti, nes gali atsirasti didelė žala;

9.3.3. vadovaujantys, su KAS darbo arba tarnybos ar sutartiniais santykiais siejami asmenys patys galbūt daro ar yra padarę pažeidimus;

9.3.4. informacija apie pažeidimą buvo pateikta per vidinį informacijos apie pažeidimus teikimo kanalą, tačiau atsakymas nebuvo gautas arba nebuvo imtasi veiksmų reaguojant į pateiktą informaciją, arba priemonės, kurių buvo imtasi, buvo neveiksmingos;

9.3.5. yra pagrindas manyti, kad, pateikus informaciją apie pažeidimą vidiniu informacijos apie pažeidimus teikimo kanalu, pranešėjo anonimiškumas ar asmens konfidencialumas gali būti neužtikrintas arba bus siekiama pažeidimą, apie kurį pranešta, nuslėpti;

9.4. viešai (informacija viešai gali būti teikiama siekiant pranešti apie gresiantį pavojų žmonių gyvybei, visuomenės sveikatai ar aplinkai, kai siekiant užkirsti kelią tokiai grėsmei būtina imtis skubių veiksmų ir dėl laiko stokos nėra galimybių apie pažeidimą pranešti kitais būdais arba kitais būdais pranešus apie pažeidimą nebuvo laiku imtasi reikiamų veiksmų).

III SKYRIUS

KOMPETENTINGAS SUBJEKTAS

10. Kompetentingu subjektu KAS paskirtas Korupcijos prevencijos skyrius. Vidinį kanalą administruoja atsakingi Korupcijos prevencijos skyriaus darbuotojai, kurių pareigybių aprašymuose numatyta funkcija įgyvendinti pranešėjų apsaugą reglamentuojančių teisės aktų nuostatas ir atlikti kompetentingo subjekto funkcijas.

11. Kompetentingas subjektas atlieka šias funkcijas:

11.1. analizuoja ir tiria vidiniu kanalu gautą informaciją apie pažeidimus;

11.2. užtikrina vidiniu kanalu informaciją apie pažeidimą pateikusio asmens konfidencialumą;

11.3. bendradarbiauja su KAS darbuotojais, padaliniais, kompetentingomis institucijomis teikdamas ir (ar) gaudamas reikalingą informaciją;

11.4. renka ir kaupia nuasmenintus statistinius duomenis apie gautų pranešimų skaičių ir jų nagrinėjimo rezultatus;

11.5. atlieka kitas jam nustatytas funkcijas.

12. Kompetentingas subjektas, vykdydamas jam priskirtas funkcijas, turi teisę:

12.1. gauti reikalingą informaciją ir duomenis iš jam nepavaldžių KAS darbuotojų, padalinių;

12.2. tirdamas vidiniu kanalu gautą informaciją apie pažeidimą priimti su tyrimo atlikimu susijusius sprendimus, kurie yra privalomi įstaigos darbuotojams ir padaliniams, kurių atžvilgiu jie priimami.

IV SKYRIUS

INFORMACIJOS APIE PAŽEIDIMUS PRIĖMIMAS IR REGISTRAVIMAS

13. Informaciją apie pažeidimą priima ir ją nedelsiant, bet ne vėliau kaip kitą darbo dieną, užregistruoja KAS dokumentų valdymo sistemoje kompetentingas subjektas. Registruojama informacija apie pažeidimus Dokumentų valdymo sistemos atskirame registre, kuriame teisė registruojamos informacijos valdymui suteikta tik kompetentingam subjektui.

14. Informacija apie pažeidimą, gautą KAS kitu elektroninio pašto adresu, nei nurodyta šio aprašo 9.1 papunktyje, gavėjo neregistruojama ir iš karto persiunčiama šio aprašo 9.1 papunktyje nurodytu elektroninio pašto adresu. Šiame punkte nustatyta tvarka gauta ir (ar) persiųsta elektroniniu paštu informacija apie pažeidimą turi būti ištrinta nedelsiant.

15. Jei kompetentingas subjektas gauna informaciją apie pažeidimą, asmeniui tiesiogiai atvykus į Ministeriją, pranešimas apie pažeidimą tą pačią darbo dieną registruojamas dokumentų valdymo sistemoje atskirame registre, kuriame teisė registruojamos informacijos valdymui suteikta tik kompetentingam subjektui.

16. KAS kariai, valstybės tarnautojai ir darbuotojai, dirbantys pagal darbo sutartis, kurie pagal atliekamas funkcijas turi prieigą prie asmens, teikiančio informaciją apie pažeidimą, pateiktų duomenų arba gali sužinoti ją pateikusio asmens duomenis, yra supažindinami su atsakomybe už Pranešėjų apsaugos įstatyme ir (ar) kituose teisės aktuose nustatytų pranešėjų apsaugos reikalavimų pažeidimą, privalo pasirašyti konfidencialumo pasižadėjimą (Aprašo 2 priedas) ir įsipareigoti neatskleisti tokios informacijos ar duomenų trečiosioms šalims.

17. KAS kariai, valstybės tarnautojai ir darbuotojai, dirbantys pagal darbo sutartis, kuriems pagal einamas pareigas ir atliekamas funkcijas tapo žinomi asmens, pateikusio informaciją apie pažeidimą, asmens duomenys arba tokios informacijos turinys, privalo užtikrinti minėtos informacijos ir asmens duomenų konfidencialumą tiek darbo metu, tiek po jo.

18. Gauta informacija apie pažeidimus patikrinama pagal Pranešėjų apsaugos įstatymo 3 straipsnio 2 dalyje išvardintus punktus (informacijos apie pažeidimus teikimas).

19. Kompetentingas subjektas, gavęs informaciją apie pažeidimą, ją pateikusiam asmeniui pageidaujant ne vėliau kaip per 2 darbo dienas nuo pranešimo gavimo raštu informuoja šį asmenį apie informacijos gavimo faktą.

20. Asmens, kuris pateikė informaciją apie pažeidimą, konfidencialumas užtikrinamas nepaisant gautos informacijos apie pažeidimą tyrimo rezultatų. Konfidencialumo nebūtina užtikrinti, kai to raštu prašo informaciją apie pažeidimą pateikęs asmuo arba jei jo pateikta informacija yra žinomai melaginga.

21. Asmuo, pateikęs informaciją apie pažeidimą, dėl jam galimo ar daromo neigiamo poveikio, susijusio su informacijos apie pažeidimą pateikimo faktu, gali konsultuotis su kompetentingu subjektu dėl savo teisių gynimo būdų ar priemonių, taip pat, vadovaudamasis Pranešėjų apsaugos įstatymo 11 straipsnio 3 dalimi, gali pranešimu kreiptis į kompetentingą instituciją dėl jo pripažinimo pranešėju.

V skyrius

INFORMACIJOS APIE PAŽEIDIMUS VERTINIMAS, SPRENDIMŲ PRIĖMIMAS

22. Dėl vidiniu kanalu pateiktos informacijos apie pažeidimą kompetentingas subjektas priima vieną iš šių sprendimų:

22.1. nagrinėti pateiktą informaciją apie pažeidimą;

22.2. jei gauta informacija apie pažeidimą leidžia pagrįstai manyti, kad yra rengiama, daroma ar padaryta nusikalstama veika, administracinis nusižengimas arba kitas pažeidimas, ne vėliau kaip per 2 darbo dienas nuo šios informacijos gavimo dienos, persiųsti gautą informaciją apie pažeidimą kompetentingai institucijai, įgaliotai tirti tokią informaciją, be asmens, pateikusio informaciją apie pažeidimą, sutikimo ir apie tai pranešti šiam asmeniui;

22.3. nutraukti gautos informacijos apie pažeidimą nagrinėjimo procedūrą, jeigu:

22.3.1. įvertinus nustatoma, kad pateikta informacija apie pažeidimą neatitinka Pranešėjų apsaugos įstatymo nuostatų;

22.3.2. informacija apie pažeidimą grindžiama akivaizdžiai tikrovės neatitinkančia informacija;

22.3.3. pateikta informacija apie pažeidimą jau yra išnagrinėta arba nagrinėjama.

23. Sprendimas nenagrinėti informacijos apie pažeidimą turi būti motyvuotas.

24. Kompetentingas subjektas ne vėliau kaip per 10 darbo dienų nuo informacijos apie pažeidimą gavimo raštu informuoja asmenį, pateikusį informaciją apie pažeidimą, apie priimtą sprendimą dėl informacijos nagrinėjimo.

25. Kompetentingas subjektas, baigęs nagrinėti informaciją apie pažeidimą, raštu ne vėliau kaip per 2 darbo dienas informuoja asmenį, pateikusį informaciją apie pažeidimą, apie priimtą sprendimą, nagrinėjimo rezultatus ir veiksmus, kurių buvo imtasi ar planuojama imtis, taip pat nurodo priimto sprendimo apskundimo tvarką. Informacija apie priimtą sprendimą raštu pateikiama kompetentingai institucijai.

26. Jei asmuo, pateikęs informaciją apie pažeidimą, negavo atsakymo arba Ministerijoje nebuvo imtasi veiksmų reaguojant į pateiktą informaciją, jis, vadovaudamasis Pranešėjų apsaugos įstatymo 4 straipsnio 4 dalies 4 punktu, turi teisę tiesiogiai kreiptis į kompetentingą instituciją – Lietuvos Respublikos prokuratūrą ir jai pateikti pranešimą apie pažeidimą.

VI Skyrius

BAIGIAMOSIOS NUOSTATOS

27. Įgyvendinant Aprašą, informaciją apie pažeidimą pateikusio asmens duomenys (vardas, pavardė, asmens kodas (gimimo data, jeigu asmens kodo neturi), darbovietė, ryšių duomenys (telefono numeris, elektroninio pašto adresas, gyvenamosios vietos adresas), karinis laipsnis (jei karys), pareigos ir parašas), ir asmens, galimai padariusio teisės pažeidimą, asmens duomenys (vardas, pavardė, darbovietė, karinis laipsnis (jei karys), pareigos, su pažeidimu susijusi informacija), duomenys apie pažeidimo liudininką ar liudininkus (vardas, pavardė, darbovietė, ryšių duomenys (telefono numeris, elektroninio pašto adresas, gyvenamosios vietos adresas), karinis laipsnis (jei karys), pareigos) tvarkomi Ministerijoje gaunamų prašymų, skundų, pranešimų administravimo ir nagrinėjimo tikslu, vadovaujantis Reglamentu (ES) 2016/679 ir Lietuvos Respublikos asmens duomenų teisinės apsaugos įstatymu.

28. Duomenų subjektų teisės Ministerijoje įgyvendinamos vadovaujantis Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklėmis, patvirtintomis Lietuvos Respublikos krašto apsaugos ministro 2015 m. gruodžio 3 d. įsakymu Nr. V-1253 „Dėl Asmens duomenų tvarkymo ir duomenų subjektų teisių įgyvendinimo krašto apsaugos sistemoje taisyklių patvirtinimo“, daugiau informacijos apie asmens duomenų tvarkymą krašto apsaugos sistemoje pateikiama šiose taisyklėse ir Ministerijos interneto svetainėje www.kam.lt, skiltyje „Asmens duomenų apsauga“.

29. Dokumentai (ir juose esantys asmens duomenys), susiję su šio Aprašo nuostatų įgyvendinimu saugomi, laikantis Pranešėjų apsaugos įstatymo 9 straipsnyje nurodytų konfidencialumo reikalavimų, Lietuvos vyriausiojo archyvaro nustatyta tvarka ir terminais pagal krašto apsaugos ministro arba jo įgalioto asmens patvirtintą dokumentacijos planą (ne trumpiau kaip penkerius metus nuo paskutinio priimto sprendimo nagrinėjant informaciją apie pažeidimą).

30. Asmenys pažeidę Pranešėjų įstatymo, Vyriausybės nutarimo ir šio Aprašo reikalavimus, atsako teisės aktų numatyta tvarka.

31. Kompetentingas subjektas kartą per metus apibendrina informacijos apie pažeidimus gavimo, tyrimo ir nagrinėjimo duomenis ir KAS interneto svetainėje skelbia statistinius duomenis apie atvejų, kai buvo pateikta informacija apie pažeidimus, skaičių, jų vertinimo rezultatus, apibendrintą informaciją apie pažeidimus, kurie buvo atskleisti remiantis asmenų pateikta informacija pagal šį Aprašą. Jeigu informacijos apie pažeidimą gauta nebuvo, tokia informacija taip pat skelbiama KAS interneto svetainėje.

________________

Pranešėjų apsaugos įgyvendinimo krašto

apsaugos sistemoje teikimo tvarkos aprašo

1 priedas

(Pranešimo apie pažeidimą krašto apsaugos sistemoje formos pavyzdys)

PRANEŠIMAS APIE PAŽEIDIMĄ KRAŠTO APSAUGOS SISTEMOJE

20 m. ______________ ___ d.

____________________________

(vieta)

Asmens, pranešančio informaciją apie pažeidimą, duomenys
Vardas, pavardė
Asmens kodas (gimimo data, jeigu asmens kodo neturi)
Darbovietė (su krašto apsaugos institucija siejantys ar sieję tarnybos, darbo ar sutartiniai santykiai)
Pareigos, karinis laipsnis (jei karys)
Telefono Nr. (pastabos dėl susisiekimo)
Asmeninis el. paštas arba gyvenamosios vietos adresas
Informacija apie pažeidimą
1. Apie kokį pažeidimą pranešate? Kokio pobūdžio tai pažeidimas?
2. Kas padarė šį pažeidimą? Kokie galėjo būti asmens motyvai darant pažeidimą?
3. Pažeidimo padarymo vieta, laikas.
Duomenys apie pažeidimą padariusį asmenį ar asmenis
Vardas, pavardė
Darbovietė
Pareigos, karinis laipsnis (jei karys)
4. Ar yra kitų asmenų, kurie dalyvavo ar galėjo dalyvauti darant pažeidimą? Jei taip, nurodykite juos.
5. Ar yra kitų pažeidimo liudininkų? Jei taip, pateikite jų kontaktinius duomenis.
Duomenys apie pažeidimo liudininką ar liudininkus
Vardas, pavardė
Pareigos, karinis laipsnis (jei karys)
Darbovietė
Telefono Nr.
El. paštas
6. Kada pažeidimas buvo padarytas ir kada apie jį sužinojote arba jį pastebėjote?
7. Kokius pažeidimą pagrindžiančius duomenis, galinčius padėti atlikti pažeidimo tyrimą, galėtumėte pateikti? Nurodykite pridedamus rašytinius ar kitus duomenis apie pažeidimą.
8. Ar apie šį pažeidimą jau esate kam nors pranešęs? Jei pranešėte, kam buvo pranešta ir ar gavote atsakymą? Jei gavote atsakymą, nurodykite jo esmę.
9. Papildomos pastabos ir komentarai.
□ Patvirtinu, kad esu susipažinęs su teisinėmis pasekmėmis už melagingos informacijos teikimą, o mano teikiama informacija yra teisinga.
Data	Parašas

Pranešėjų apsaugos įgyvendinimo krašto

apsaugos sistemoje teikimo tvarkos aprašo

2 priedas

LIETUVOS RESPUBLIKOS KRAŠTO APSAUGOS MINISTERIJA

___________________________________________________________________________

(asmens vardas ir pavardė, pareigos)

___________________________________________________________________________

KONFIDENCIALUMO PASIŽADĖJIMAS

20 m. d.

____________________________

(vieta)

1. Suprantu, kad, vykdydamas savo pareigas Lietuvos Respublikos Krašto apsaugos ministerijoje, turėsiu prieigą prie informacijos apie asmenis, kuriems vadovaujantis Lietuvos Respublikos pranešėjų apsaugos įstatymo nuostatomis taikomas reikalavimas užtikrinti konfidencialumą. Ši informacija Lietuvos Respublikos įstatymų nustatytais atvejais gali būti atskleista ar perduota tik įgaliotiems asmenims ar institucijoms.

2. Žinau, kad konfidencialią informaciją sudaro asmens, Pranešėjų apsaugos įstatymo nustatyta tvarka pateikusio informaciją apie pažeidimą, duomenys ir kita jį tiesiogiai ar netiesiogiai identifikuoti leidžianti informacija.

3. Pasižadu užtikrinti konfidencialumą ir neatskleisti, neperduoti informacijos, kuriai pagal Pranešėjų apsaugos įstatymą taikomas reikalavimas užtikrinti konfidencialumą, nė vienam asmeniui, kuris nėra įgaliotas naudotis šia informacija, tiek įstaigos viduje, tiek už jos ribų. Taip pat pasižadu pranešti raštu savo vadovui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui užtikrinti.

4. Žinau, kad šis pasižadėjimas galios visą mano darbo / tarnybos šioje įstaigoje laiką, taip pat man perėjus dirbti į kitas pareigas arba pasibaigus darbo/ tarnybos ar sutartiniams santykiams.

5. Esu susipažinęs su Pranešėjų apsaugos įstatyme nustatytais pranešėjų apsaugos reikalavimais.

6. Esu įspėtas, kad, pažeidus šį pasižadėjimą, man gali būti taikoma atsakomybė už Pranešėjų apsaugos įstatyme nustatytų pranešėjų apsaugos reikalavimų pažeidimą.

__________________	_______________________________________

(parašas)	(vardas ir pavardė)

_________________________